《题李进士》
宋代·吴革

玉山嵯峨白云里，翠楼鸿濛插天起。千丈芙蓉云作梯，玉龙翻然吼秋水。

山中隐人云锦袍，掉头不受柯山招。玉手广寒修月斧，蹑云每向云间樵。

朝采山花树，暮拾古木枝。俯仰隘六合，间与白云期。

白云飞来归丹壑，山人揽之不盈握。袖怀五色朝天门，捧日絪缊散寥廓。

左挟丹凤翱，右骖青龙翔。搜材尽作庙廊具，紫极出入生辉光。

懒逐刍荛人，局促涅尘土。白衣苍狗徒纷纭，万变目前何足数。

舒展岂无心，秪在深山处。四海苍生望太平，济旱终须霭霖雨。

我亦巢云庐云山，看花早种东华莲。南归何日分半榻，抚掌一笑三千年。

作者简介：（?—1127）华州人，字义夫。吴廷祚七世孙。从泾原军，以秉义郎干办经略司公事。使粘罕军，责其贪利败约。归拜閤门宣赞舍人。金人欲立张邦昌，革谋先诛范琼辈，为琼所执，不屈死。